# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 19 DE DESEMBRE DE 2011.

**Identificació de la sessió**

Caràcter: Ordinari

Data: 19 de desembre de 2011

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 28 de novembre de 2011 que és aprovada per unanimitat, i sense cap esmena.

**2n.- RESOLUCIONS DE L’ALCALDIA I DESPATX OFICIAL**

El Sr. Alcalde dóna compte al Ple de les resolucions d’alcaldia núm. 155 a la 161/2011. El Ple es dóna per assabentat.

**3r.- INFORMACIÓ DE L’ALCALDIA I DEL DESPATX OFICIAL**

A continuació el Sr. Alcalde dóna compte de l’última correspondència oficial arribada, de la que cal destacar:

* Escrit de la federació Catalana de Futbol en el que ens adjunta informació de la celebració del partit de futbol que enfrontarà la Selecció Catalana Absoluta masculina amb la Selecció de Tunísia.
* Escrit de Cilma en el que comuniquen el nou president de la Junta Executiva.
* Escrit de l’ACA en el que comuniquen atorgar una pròrroga per l’execució de la perforació d’un nou pou d’aigua a Vilavenut.
* Escrit d’agraïment de l’empresa Jubilus Gerontologia.

**4t.- APROVACIO DEL PRESSUPOST MUNICIPAL PER L’EXERCICI 2012.**

El Sr. Alcalde presenta a la corporació el pressupost de l’exercici 2012, d’acord amb allò establert en l’apartat 1r. de l’article 168 del R.D. 2/2004, de 5 de març, pel qual s’aprova el Text Refós de la Llei Reguladora de les Hisendes Locals, llegeix la memòria redactada en la que hi fa constar que és un pressupost de contenció, que és fruit d’una situació econòmica global molt concreta, però pensat per poder mantenir els nivells d’eficiència en els serveis que els veïns demanen i elaborats de manera que les entitats puguin continuar amb les seves funcions i perquè si sorgeix qualsevol imprevist es pugui fer front.

En relació al capítol d’inversions s’ha prioritzat l’obra programada en el PUOSC i petites actuacions urgents considerant-lo ajustat per poder mantenir la cobertura i el nivell de servei que ha de prestar l’ajuntament.

A continuació en proposa la seva aprovació:

Seguidament pren la paraula el regidor Sr. Francesc Molina i textualment manifesta el següent:

“A títol d’introducció, els membres del grup municipal de Convergència i Unió volem fer aquest escrit, com a al·legacions al pressupost del poper exercici 2012, de la forma més respectuosa i a l’hora crítica, reconeixent la voluntat dels nostres veïns a les urnes, i sense deixar de pensar en el profit comú de Fontcoberta. Des del primer moment en que en varem tenir ocasió, varem oferir la nostra col·laboració en tot allò que pogués significar sumar esforços i

coneixements. Des de l’oposició volem insistir en això, ara i en el futur.

Malauradament, les al·legacions del nostre grup respecte al pressupost 2012 només són genèriques, per avaluar solament aspectes globals i de model de gestió. Per abordar aspectes concrets, creiem necessari l’accés a molta més informació de la que disposem fins al moment.

En primer lloc, entenem la comissió econòmica com a escenari d’entesa entre els dos grups, en la que hi ha d’haver la nostra participació en la confecció del pressupost i no només rebre la informació quan aquesta ja ha estat elaborada, sense cap possibilitat d’intervenció per part del nostre grup, ni en els trets

generals ni en el detall de les partides. Si és vol i es busca que hi hagi possibilitat de consens i ha d'haver més comunicació.

Aquest pressupostos que vostès presenten són uns pressupostos continuistes, gens innovadors, sense cap tipus de pretensions ni cap objectiu. L'exercici 2011 ja es varen presentar uns pressupostos sota mínims sense cap afany per fer obres noves i aquest any es continua amb la mateixa línia. Llavors se'ns va dir (recordem que els pressupostos per a l'exercici 2011 es varen aprovar el mes de febrer) que com que estaven properes les eleccions municipals no hi havia obres pressupostades i que la única que podia haver-hi es deixava (pavimentació camí serra pelada) la deixaven a les mans lliures de qui fos. Però ara veiem que aquesta és pràcticament la única obra pressupostada. I no hi ha cap novetat, cap projecte de nova inversió (ni la biblioteca que és un punt del programa d'ERC). A vegades es necessari començar obres i després buscar el finançament i no val escudar-se en la crisis actual i en el fet de que serà difícil trobar finançament perquè més difícil serà trobar res que no es busca.

Seguidament, considerem el pressupost com una eina transversal de gestió del consistori. Amb la informació rebuda només hi veiem un tràmit administratiu elaborat pels membres del govern municipal i ho considerem un desaprofitament de temps i recursos, si no se’n desprèn cap altra utilitat. En el nostre entendre, la gestió econòmica és l’eina principal per l’eficiència i l’èxit d’aquesta legislatura, ja prou llastrada per l’entorn de crisi, com per no abocar-hi el màxim de talent, imaginació i perseverança. Sense utilitzar el pressupost

com a suport del pla estratègic, tenim la percepció que es treballa sense rumb, de forma reactiva en lloc de pro activa.

Tanmateix, en el capítol d’ingressos, s’assumeix la crisi econòmica com una justificació en lloc d’afrontar-ho com un repte. No estem d’acord en què es justifiqui la recessió i que esperem temps millors. Volem fer palès el nostre desacord i proposar línies imaginatives per consolidar uns ingressos estables.

En la mateixa línia, el recull de despeses és clarament continuista i no s’aporta cap mesura real per a la seva contenció. És cert que el marge de reducció és limitat, i reconeixem que s’aplica una política d’austeritat, i és per això que creiem que la solució està en canviar la manera de fer les coses, per que suposin un altre model de despeses i amb més recorregut a l’hora de reduir-les.

Finalment, no podem acceptar la posició de l’equip de govern municipal en el capítol d’inversions, i deixar passar l’exercici econòmic sense que al nostre municipi es produeixin millores per oferir als nostres veïns. Admetem que destinar recursos per mantenir els actius actuals és del tot encertat, però, si no es posen en marxa nous projectes, per modestos que siguin, veurem transcórrer el temps i l’oportunitat de progressar com a municipi. Les administracions no poden emparar-se sota l'argument de la crisi econòmica sinó que han de crear il·lusió i sentar les bases per a que la sortida de la crisi sigui una realitat propera.

Per tot l’exposa’t, aportem aquest escrit a la vostra consideració com a proposta de millora i us transmetem el nostre vot en contra als pressupostos presentats.

Grup municipal de Convergència i Unió”

A continuació pren la paraula la regidora Sra. Pilar Busquets i contesta literalment el següent:

Que ja em pensava quin seria el vot, ja que a la 1ª trobada on varem explicar el pressupost, que per cert vares arribar una hora més tard del que havíem quedat, varem quedar de trobar-nos una altra vegada per tal de consensuar-lo i que si hi havia propostes del vostre grup, es podien estudiar i canviar.

La justificació d’haver dit “no tinc temps per a trobar-nos”, és una pobre i trista justificació, que dóna peu a entendre per on anirà el vot.

Quan parleu de que us falta informació, teniu tot l’accés que vulgueu a la informació, només s’ha de venir a l’Ajuntament i demanar-ho. En l’escrit que s’ha llegit hi ha paraules molt maques, però es veu que no hi ha ganes ni voluntat d’acord, no hi ha ganes de consensuar, de fet ja ho va dir el cap de l’oposició en el primer ple, que ho votaríeu tot en contra, si això és ganes de col·laborar!.

Dieu que el pressupost és realista, sí que ho és. La Biblioteca està en el nostre programa i es tirarà endavant, però va lligada a l’ampliació de l’escola, i en aquests moments per falta de recursos està aturada.

També dieu que no es vol fer cap actuació concreta, sí que en volem fer, però hem d’esperar el PUOSC, com per exemple incloure-hi el casal d’avis, i quan la convocatòria surti hi destinarem tot el que faci falta.

Dieu que no s’hi ha abocat talent a l’hora de confeccionar-lo, torno a repetir, paraules molt maques., repte, imaginació, sota mínims. .que no hi ha rumb . . , tot molt ben escrit, però no hi ha cap proposta concreta.

També dieu que s’ha de canviar la manera de fer les coses, no ho entenc. És difícil restringir més sense perdre la qualitat de vida de la gent del poble.

Que no es progressarà com a municipi, això ja ho havíeu dit fa 4 anys. I si teníeu aportacions podíeu dir-ho i intentar consensuar-les i tirar-les endavant.

Seguidament pren la paraula el Sr. Molina i diu que si això és el que ha entès ho ha interpretat malament, ja que si te preconcebuda la nostra reacció amb la votació, creu que ha donat prou arguments i ben fonamentats, ja que el control de gestió és el que fa en els llocs on ha treballat.

S’ha interpretat malament el mal entès del dilluns i que no hagi tingut ocasió de veure’ls.

Continua dient literalment:

El que ens queixem és de la diferència de conceptes que tenim sobre el tema de la comissió econòmica, el que volem és participar en l’elaboració del pressupost, en l’origen de les partides. No tenim informació , no hi hem participat, només tenim unes dades, unes partides que amb una fórmula de l’excel ens dóna el tant per cent de més o menys, i no és això el que volem. Tampoc vull donar-vos lliçons, no volem que us ho agafeu com un atac, sinó agafeu-vos-ho com una proposta per col·laborar.

He preguntat vàries vegades pel calendari de la comissió econòmica i no he obtingut cap resposta concreta.

Que el seu grup te una concepció del pressupost que no veu que la tinguin els de l’equip de govern, que les al·legacions que presenta estan molt fonamentades i que des de fóra no es pot fer res.

Seguidament el Sr. Molina explica que és el pressupost com a eina de treball.

A continuació hi ha un debat entre el Sr. Molina i la Sra. Busquets sobre la manera de formalitzar els punts de les al·legacions.

Seguidament el Sr. Molina manifesta que el discurs de les al·legacions és un discurs canyero, de renyar, que no és complaent, però en el conjunt si entenen que això és una proposta de millora, sí que és positiu, ja que si soms capaços de ser comunicatius, de poder parlar de tot i si considereu les al·legacions una crítica constructiva, llavors si que es pot avançar junts.

Contesta la Pilar Busquets i diu que no s’ha sentit ni renyada ni identificada amb el que diu, el que si s’ha sentit és molt decebuda, que no hi ha alternatives, només paraules.

Que amb el pressupost que presenten si que tenen el rumb clar i saben a on volen arribar, que les actuals circumstàncies els fan anar a poc a poc, que no es volen embrancar, que són així de pràctics i que els pressupostos s’han de complir.

Que l’important és la liquidació, que lluitaran per fer més del que poden, que són realistes, que de proposar en poden proposar moltes d’obres i demés, però que no es poden enganyar, que hi ha les subvencions que hi ha i no més.

Seguidament pren la paraula el Sr. Alcalde i comenta que s’ha de tenir en compte que l’empresa privada no té res a veure amb el pressupost de l’Ajuntament, que en una corporació municipal no hi ha rendiments, moltes vegades és el contrari com per exemple la llar d’infants, però això genera un benefici social. Més que un pressupost s’hauria de dir una regidoria de distribució de beneficis.

Que el full de ruta són les promeses electorals i que la informació es busca, es treballa i llavors un es pot queixar.

Seguidament i tornant al pressupost explica les maneres de finançar l’Ajuntament, i que s’ha escoltat que tal i com estan les coses no s’havien d’augmentar les taxes, que hi ha famílies que estan molt tocades, no s’havien de concertar préstecs, i per altra banda hi ha la queixa de que no és fan obres. Heu de saber que hem fet el pressupost sense saber els percentatges que s’ingressaran de la Generalitat, de la Diputació i amb uns imports elevats de subvencions atorgades i que no arriben, i les obres del PUOSC s’hauran de pressupostar el 2013.

Que ell també ha estat a l’oposició i penseu que en alguna legislatura només s’han fet plens ordinaris cada tres mesos. Que aquest no és el cas vostre, teniu les portes obertes per a buscar i tenir la informació, si és , com dieu que voleu participar, i a més dir-vos que hi ha un altre sistema, votar en blanc i demanar explicacions, és una altra manera de funcionar.

Vosaltres dieu que voleu participar, nosaltres hem confeccionat l’esborrany i us demanem col·laboració, i el vostre vot és en contra, això és allunyar-se del grup de govern.

El Sr. Molina manifesta que està disposat a col·laborar, i es torna a debatre el tema de la Comissió de Comptes

Demana el pla o calendari de l’esmentada comissió i així ell hi podrà participar. La discrepància està en que una setmana abans del Ple es tenen els números del pressupost.

A continuació pren la paraula la Pilar Busquets i manifesta que sempre que ha volgut ha pogut venir a l’Ajuntament a mirar, demanar, a informar-se etc. . . Una cosa es una empresa i l’altra és l’Ajuntament

Seguidament el Sr. Molina diu que ja reconeixen i està escrit que s’aplica una política d’austeritat.

Que consideren la possibilitat de canviar alguna manera de fer les coses.

Que sap perfectament com són els pressupostos d’una empresa privada i una institució sense fi de lucre.

A continuació pren la paraula el regidor Sr. Narcís Bartis i manifesta que la biblioteca pública estava en la seva llista electoral, però que va lligada a l’ampliació de l’escola, i que per tant creu que el que ha dit sobre aquest punt, està fora de lloc.

Que d’arguments contrastats no n’ha vist cap, i que està d’acord amb la Pilar, paraules molt ben escrites però sense propostes, que el canvi de model que esmenten és el de no col·laborar i votar en contra.

Que creu que s’han de posar en marxa nous projectes, però que ara per ara no és el moment.

Seguidament el Sr. Molina dóna l’exemple de jugar al minigolf i ho comparà amb un ajuntament, si es tira la bola fort o no.

A continuació el Sr. Alcalde manifesta que en èpoques de contenció s’ha de ser realista, que els serveis bàsics no s’aturin, utilitzar i optimitzar al màxim els recursos.

Seguidament pren la paraula el regidor Sr. Lluís Freixa i comenta que vol deixar clar que tenen una percepció equivocada de les seves paraules “Tot el que es presenti ho votarem en contra”, no és això, sinó que és si no poden col·laborar

que votaran en contra.

Per altra banda vol agrair el tenir la informació 4 dies abans del ple, tot i que amb molts punts encara no hi ha prou temps.

Pren la paraula el Sr. Alcalde i diu que hi ha una altra manera de fer-ho que és venir a l’ajuntament, demanar informació i agafar les dades, però de fet pel que es veu en aquest cas no s’ha fet cap treball previ.

Seguidament per 5 vots a favor i 4 en contra, la Corporació adopta els següents acords:

**Primer.-** Aprovar els Pressupostos Generals per a l’exercici de 2012, amb un import total de 1.072.580,00 €. El Pressupost de despeses es desglossa en despeses corrents per un import de 839.252,06€ i despeses de capital per un import de 233.327,94 €. El Pressupost d’ingressos, es desglossa en ingressos corrents per un import de 888.493,00 € i en ingressos de capital per un import de 184.087,00 €.

**Segon.-** Aprovar la Plantilla Orgànica i la relació de llocs de treball corresponent a l’exercici de 2012, de conformitat amb allò que disposa l’article

25 i següents del decret 214/1990 de 30 de juliol pel qual s’aprova el Reglament del Personal al servei de les Entitats Locals.

**Tercer.-** Determinar la quantitat global de 7.600,00 euros destinada a l’assignació de complement de productivitat i gratificacions al personal de la Corporació, segons el que disposa l’article 172.4 del Decret 214/90 de 30 de juliol, pel que s’aprova el Reglament de Personal al Servei de les Entitats Locals.

**Quart.-** Exposar al públic els presents acords de conformitat amb el que determina la legislació vigent. Els esmentats acords es consideraran definitius, sense necessitat d’adoptar un nou acord, en el cas que durant el termini d’exposició al públic no es presentin al·legacions ni suggeriments.

**PRESSUPOST D’INGRESSOS**

CAPITOL I – IMPOSTOS DIRECTES 310.387,63

CAPITOL II – IMPOSTOS INDIRECTES 30.216,73

CAPITOL III – TAXES I ALTRES INGRESSOS 194.896,35

CAPITOL IV – TRANSFERÈNCIES CORRENTS 352.692,29

CAPITOL V - INGRESSOS PATRIMONIALS 300,00

CAPITOL VII – TRANSFERÈNCIES DE CAPITAL 99.087,00

CAPITOL IX – PASSIUS FINANCERS 85.000,00

**TOTAL 1.072.580,00**

**PRESSUPOST DE DESPESES**

CAPITOL I - DESPESES DE PERSONAL 251.129,44

CAPITOL II – BENS CORRENTS I SERVEIS 441.270,23

CAPITOL III –DESPESES FINANCERES 13.876,59

CAPITOL IV – TRANSFERÈNCIES CORRENTS 132.975,80

CAPITOL VI – INVERSIONS REALS 185.337,00

CAPITOL IX - PASSIUS FINANCERS 47.990,94

**TOTAL 1.072.580,00**

**7è.- PRECS I PREGUNTES**

Arribat el torn de precs i preguntes pren la paraula el Sr. Lluís Freixa i diu que al netejar la cuneta de l’entrada a Melianta, a la Ctra. de Figueres, es va fer caure una senyal i no s’ha tornat a instal·lar.

Contesta el Sr. Alcalde i diu que te tota la raó, que el cap de la brigada ja ho te en la llista de treballs a fer.

A continuació el Sr. Alcalde explica al Ple que es va constituir l’Assamblea de municipis per la Independència de Catalunya i es varen aprovar els Estatuts, essent el municipi de Fontcoberta membre fundador.

El Ple es dóna per assabentat.

I abans de donar per acabada la sessió el Sr. Alcalde proposa amb l’acord de tots els assistents d’adherir-se al condol de l’Ajuntament de Banyoles pel tràgic succés de l’assassinat d’una dependenta de la ciutat.

I no havent-hi més assumptes a tractar el Sr. Alcalde dóna per acabada la sessió a les 23:15 hores i felicita les festes de Nadal a tots el regidors. Ho certifico.

Vist i Plau

L’Alcalde